Kahel Bergamost naasnud tallinlasel tuvastati koroonaviirus. Viiest seni haigestunust kolm saabusid ühe lennukiga

Terviseameti labor tuvastas täna kahel 29. veebruaril Itaaliast Bergamost naasnud tallinlasel nakatumise koroonaviirusesse, mõlemad viibivad praeguseks kodusel ravil.

Keskealine nakatunu lendas 29. veebruaril Bergamost Tallinna. Sümptomitest ilmnesid tal palavik ja hingamisraskused, terviseamet on temaga lähedalt kokku puutunud inimestega ühendust võtnud.

Samal kuupäeval Bergamost Riiga lennanud kahekümnendates nakatunul esines viiruse sümptomitest köha. Terviseametil on olemas Bergamo-Riia lennul viibinute nimekiri, teised võimalikud kontaktsed on selgitamisel.

Miks on nii, et positiivsed viirusetestid tulevad alles nüüd, kuus päeva pärast lennuki maandumist? Terviseameti pressijuht Simmo Saar selgitas täna õhtul Delfile, et enne sümptomite tekkimist viirust testida ei saa. Seega on asi viiruse pikas peiteajas: just sellepärast on jõus Terviseameti soovitus kaks nädalat pärast riskipiirkonnast saabumist võimalusel kodust tööd teha. Seega pole välistatud, et nendel lendudel viibinute seast võib lähipäevil rohkemgi nakatunuid välja tulla. Mida peaks aga tegema inimene, kes samuti 29. veebruaril Tallinnas maandunud Bergamo-lennul oli? "Käivitub standardprotseduur, vastavalt epidemioloogilistele juhistele hakatakse välja selgitama kontaktseid ja neid otsima," ütles Simmo Saar. Üldjoontes peaks lennul viibinud inimene jälgima oma tervist: kui kerged sümptomid on tunda, tuleks helistada konsultatsiooniks perearsti nõuandeliinile 1220, raskemal puhul juba numbrile 112.

Nii Tallinnas kui Tartus tegutsevad lisaks kiirabi tavalistele kiirabibrigaadidele ka tervishoiutöötajast ja erakorralise meditsiini tehnikust kaheliikmelised lisabrigaadid, mis teenindavad vaid koroonaviiruse kahtlusega seotud väljakutseid. Kaheliikmelised brigaadid võtavad proove nakkuskahtlusega inimese kodus. Avalikesse kohtadesse (nagu lennujaam ja sadam) reageerib koroonaviiruse kahtluse korral ööpäevaringselt kolmeliikmeline kiirabibrigaad, mis toimetab nakkuskahtlusega inimese ka haiglasse.

Terviseamet on täna analüüsinud kokku 10 proovi, neist 8 on osutunud negatiivseks ja 2 positiivseks.

Tänaseks on teada viis koroonaviiruse juhtu Eestis. Esimesena tuvastati haigus Eesti alalisel kodanikul, kes oli käinud Iraanis. Teisena tuvastati haigus Põhja-Itaaliast Bergamost Riiga lennanud tartlasel. Kolmas juht tuvastati samal lennul viibinud tallinlasel. Terviseamet pole veel kinnitanud, et teine ja kolmas nakatumine olid omavahel seotud, nakkusallika määratlemine veel käib.

Neljas nakatunu leiti täna 29. veebruari Bergamo-Tallinna lennul olnute seas ja viies sama kuupäeva Bergamo-Riia reisijate seast. Seega on ühel - 29. veebruaril Bergamost startinud ja Riias maandunud lennul - olnud nakatunud juba vähemalt kolm inimest.